**Saisonbericht Seniorinnen Saison 16/17**

Ungloublech das Gfüeu vo Erfoug u Sieg. Stouz simer gxi u höch hei mer üsi Chöpf treit. Wüchentlech hei mir uf Tabäue gluegt u üs ab üsem 1. Platz gfröit. Fasch die ganzi Vorrundi si mir a erschter Steu gstange.

Ir Gruppe vom Verband si 5 Seniorinne Mannschafte gmäudet, dass si die usrangierte Volleyfroue über 32i.

Usrangschiert heisst nid öppe schlächt oder schwach. Meischtens hei die e Rischthöchi vo eim Meter 75cm.

Mi chönnt ou fasch säge das sige die Ross wo chli ruhiger wei ga....oder wie seit me de aute Ross?------Märe nöime.

Mit üs spiut no Wisle a u b, Toffe u Brügg i dere Gruppe.
I gägesitigiem Iiverständnis hei mir de e drüfachrundi chönne spile. U wies der Zuefau wott het Brügg die erschte drei Mätsche gäge üs gspiut. Mir hei die erschte drei au grad gwunne. U när isches no grad mitemene Sieg gäge Wisle A witergange u so hei mir der Podeschtplatz lang chönne sichere.

Abgschlosse hei mir die Saison ufem 4. Platz vor Brügg...natürlech.....

Näbem Spiufäud heis mir gäng grossartig. Bim chätsche vo tröchnete Mangos u Schoggieier luege mir zunenang u probiere a de Meischterschaftsmatche aues z gä. Sogar we düre Tag d Sunne dermasse bländet dass d Passeuse geng muess luege, dass si wortwörtlech im Schatte vom Block steit.
Mit der nöie Spielerin Irene hei mir itz ou ufem 1.75m Niveau e Chance. Jungi Fülli tüe üsere Frouschaft guet.....

Der Usfau vor These isch ungünschtig u sicher e Töifpunkt ir Saison. Immerhin het si ds Chnöi nid bim volleyle verheit.

Was üs bsungers Fröit, isch dass itz ou mir chöi z Hochzyt ga, d Kathrin wotts i Ehestand mit em Hanspeter wage. Ob är d Hose anne het wüsse mer no nid so genau.

D Kathrin wott uf ändi Saison mit Volleyle ufhöre. Für die nächschti volleyfreii Zyt wünsche mir dir aues Guete.....

Geng wie geng si mir glücklech, dass mir mitenang chöi Zyt verbringe u mit Volley e Liideschaft chöi teile. Uf die nächschti Saison wärde mir wieder e Mannschaft mäude.